Jiyda (qoʻshiq)
„Jiyda“ („Jiyda gullaganda“ deb ham nomlanadi) — „Bojalar“ oʻzbek musiqiy guruhi ijro etgan qoʻshiq. 2004-yil eʼlon qilingan[manba kerak]. Guruh repertuaridagi eng keng tanilgan taronalarning biri. Guruh aynan shu qoʻshiq ortidan Oʻzbekistonda hamda qoʻshni mamlakatlarda shuhrat qozongan. Qoʻshiq soʻzini ham, kuyini ham oʻzbek reperi „Radius 21“ (haqiqiy ismi Shahzod Gʻulomov) yozgan. Qoʻshiq 2007-yil suratga olingan hamda „Bojalar“ aʼzolari Jahongir Poziljonov bilan Moʻmin Oripov hamda „Radius 21“ rol oʻynagan „Boyvachcha“ filmi soundtrekiga kiritilgan. „Bojalar“ guruhining boshqa aksar qoʻshigʻi kabi, „Jiyda“ ham hazil sheʼrga bastalangan. Qoʻshiq pop-musiqa janrida boʻlib, lya minor tonalligida yozib olingan. „Jiyda“ qoʻshigʻi uchun guruh aʼzolari Jahongir Poziljonov hamda Oripov ishtirokida qishloq manzaralari aks etgan klip suratga olingan. Qoʻshiqning remiksi hamda bolalar ijro etgan versiyalari guruhning 2015-yil eʼlon qilingan „Buxoro“ nomli terma albomiga kiritilgan. „Jiyda“ qoʻshigʻi guruh aʼzosi Moʻmin Oripov vafot etishidan oldin yozib olingan taronalarning biridir. 2015-yil marhum Oripovning oʻgʻli Bilolxoʻja Oripov qoʻshiqni kaver qilgan. Shuningdek, yosh xonandalar Daler va Aziz „Jiyda“ qoʻshigʻiga kaver yozgan. Mazkur versiya uchun olingan klip 2013-yil YouTubega yuklanganidan keyin 2022-yil avgustiga qadar 6 million martadan oshiq koʻrilgan. 2020-yil Tohir Sodiqov „Jiyda“ qoʻshigʻi soʻzini oʻzgartirib, kaver qilgan.